ΚΟΙΝΗ ΔΡΑΣΗ η οποία υιοθετήθηκε από το Συμβούλιο στις 26 Ιουλίου 1996 σχετικά με τις προσωρινές ρυθμίσεις για τη σταδιακή περάτωση των δραστηριοτήτων της διοίκησης της πόλης του Μοστάρ από την Ευρωπαϊκή Ένωση (96/476/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 1.3,

τις γενικές κατευθυντήριες γραμμές που εγκρίθηκαν από το Ευρωπαϊκό Συμβούλιο το οποίο έλαβε χώρα στην Κέρκυρα στις 24 και 25 Ιουνίου 1994,

Εκτιμώντας:

ότι, με προοπτική τη συνέχιση της παρουσίας της Ευρωπαϊκής Ένωσης για την εδραίωση των επιτευγμάτων της διοίκησης της πόλης του Μοστάρ από την Ευρωπαϊκή Ένωση (ΔΜΕΕ) μετά τη λήξη της, στις 22 Ιουλίου 1996, το Συμβούλιο υιοθέτησε, στις 15 Ιουλίου 1996, την κοινή δράση 96/442/ΚΕΠΠΑ (1) σχετικά με το διορισμό ειδικού απεσταλμένου της Ευρωπαϊκής Ένωσης στην πόλη του Μοστάρ 7 ότι, ωστόσο, η κοινή αυτή δράση τίθεται σε εφαρμογή μόνον εφόσον πληρούνται ορισμένοι όροι, πράγμα το οποίο πρέπει να επιβεβαιωθεί από την προεδρία και τον ειδικό απεσταλμένο 7 ότι το Συμβούλιο έχει ειδοποιηθεί ότι οι εν λόγω όροι δεν πληρούνται 7

ότι, ενόσω εκκρεμούν περαιτέρω επαφές με τα ενδιαφερόμενα μέρη προκειμένου να διαπιστωθεί κατά πόσον μπορούν ακόμη να πληρωθούν οι όροι αυτοί, εξακολουθεί να είναι απαραίτητη η περιορισμένη παρουσία της Ευρωπαϊκής Ένωσης στην πόλη του Μοστάρ,

ΥΙΟΘΕΤΗΣΕ ΤΗΝ ΑΚΟΛΟΥΘΗ ΚΟΙΝΗ ΔΡΑΣΗ:

Άρθρο 1

1. Η Ευρωπαϊκή Ένωση σημειώνει ότι, σύμφωνα με το άρθρο 4 παράγραφος 1 του μνημονίου συμφωνίας, η ΔΜΕΕ έληξε στις 22 Ιουλίου 1996.

2. Η Ευρωπαϊκή Ένωση σημειώνει ότι οι ρυθμίσεις του μνημονίου συμφωνίας εξακολουθούν να ισχύουν και εφαρμόζονται mutatis mutandis, με εξαίρεση τις διατάξεις που συνδέονται άμεσα με το έργο της ΔΜΕΕ.

3. Η Ευρωπαϊκή Ένωση σημειώνει ότι η κοινή δράση 96/442/ΚΕΠΠΑ σχετικά με το διορισμό ειδικού απεσταλμένου της Ευρωπαϊκής Ένωσης στην πόλη του Μοστάρ δεν έχει τεθεί ακόμη σε εφαρμογή.

4. Η κοινή αυτή δράση θα τεθεί σε εφαρμογή στις 3 Αυγούστου 1996, εφόσον η προεδρία έχει ειδοποιήσει το Συμβούλιο ότι οι τοπικές ομάδες επιδιώκουν πράγματι τους στόχους που καθορίζονται στο άρθρο 1 παράγραφος 2 και στο άρθρο 2 της κοινής δράσης και δεν έχουν αντίρρηση για την τοποθέτηση του ειδικού απεσταλμένου ούτε για τη συνέχιση της εφαρμογής, mutatis mutandis, ορισμένων διατάξεων του μνημονίου συμφωνίας, όπως προβλέπεται στο άρθρο 1 παράγραφος 3 αυτής της κοινής δράσης.

Άρθρο 2

1. Κατά τη διάρκεια αυτής της κοινής δράσης, θα παραμείνει στο Μοστάρ προσωπικό της ΕΕ βάσει των αυτών όρων όπως και κατά τη διάρκεια της ΔΜΕΕ.

2. Η προεδρία, σε συνεργασία με την Επιτροπή, θα λάβει τα απαραίτητα μέτρα για να διατηρήσει τις εγγυήσεις ως ίσχυαν για τη ΔΜΕΕ σε όλες τις πτυχές της, συμπεριλαμβανομένου του αστυνομικού στοιχείου της Δυτικοευρωπαϊκής Ένωσης, βάσει των όρων που συμφωνήθηκαν για τη διάρκεια της ΔΜΕΕ. Τα κράτη μέλη και η Επιτροπή θα παράσχουν την απαραίτητη υποστήριξη για το σκοπό αυτό.

Άρθρο 3

Η παρούσα κοινή δράση αρχίζει να ισχύει την ημερομηνία της υιοθέτησής της. Εφαρμόζεται από τις 23 Ιουλίου 1996 και λήγει στις 4 Αυγούστου 1996.

Άρθρο 4

Η παρούσα κοινή δράση δημοσιεύεται στην Επίσημη Εφημερίδα.

Βρυξέλλες, 26 Ιουλίου 1996.

Για το Συμβούλιο

Ο Πρόεδρος

D. SPRING

(1) ΕΕ αριθ. L 185 της 24. 7. 1996, σ. 2.